Eik Banki, sum vit kenna hann í dag, varð stovnaður 24. august 1832, og æt tá Færø Amts Sparekasse. Í 74 ár var sparikassin, sum amtmaður F. F. Tillisch hevði tikið stig til, einasti peningastovnur í Føroyum. Sparikassin virkaði í fleiri ár undir trongum korum. Í 50 ár hevði sparikassin kontór saman við Færø Amt. Sparikassin, sum í 1882 leigaði seg inn í fyrrverandi dómarakontórið, flutti fýra ár seinni yvir á bókasavnið. Í 1902 keypti sparikassin eitt grundstykki í Sverrisgøtu mitt í Havn. Her bygdi sparikassin tað sermerkta gróthúsið, sum varð tikið í brúk í 1905. Tann fyrsta deildin varð stovnað í 1956 í Vestmanna. Í 70’ unum kom verulig ferð á og 15 aðrar deildir vórðu stovnaðar kring landið. Færø Amts Sparekasse broytti í 1965 navn til Føroya Sparikassi. Sparikassin, sum var sjálvsognarstovnur, varð í 1991 umskipaður til ábyrgdarsparikassa. Sparikassin verður banki Eitt nýtt tíðarskeið byrjaði í 1994, tá teir føroysku sparikassarnir, som higartil høvdu virkað undir gomlu sparikassalógini frá 1937, komu undir banka- og sparikassalógina. Føroya Sparikassi, sum higartil hevði útint fastognarvirksemi, kundi nú fara undir bankavirksemi. Í 1998 keypti Føroya Sparikassi ognina hjá Føroya Fiskasølu Yviri við Strond í Tórshavn, og í mai 2000 varð nýggja høvuðssætið tikið í nýtslu. Í 2002 varð Føroya Sparikassi sambært reglunum í banka- og sparikassalógini umskipaður til partafelag. Ein vinnurekandi grunnur varð settur á stovn, sum skuldi eiga bankan. Virksemi uttanlands og nýtt navn Í 2005 keypti sparikassin Kaupthing Bank í Keypmannahavn, sum í sama viðfangi broytti navn til Eik Bank Danmark A/S. Í desember árið eftir broytti Føroya Sparikassi navn til Eik Banki P/F. Gjøgnum danska dótturbankan keypti Eik Banki í juli 2007 internetbankan Skandiabanken. Í hesum sambandi varð Eik Banki skrásettur á børsinum. Eik Banki, og serliga Eik Bank Danmark, varð hart raktur av fíggjarkreppuni, sum rakti í september 2008. Tvey ár seinni mátti bankin ásanna, at ikki bar til at halda fram í verandi líki. Eik Banki lat Eik Bank Danmark fara, og varð yvirtikin av Finansiel Stabilitet A/S. Finansiel Stabilitet A/S, sum hevði skotið 2 milliardir krónur í Eik Banka í nýggjum partapeningi, seldi 6. apríl 2011 70 prosent av partapeninginum til TF Holding P/F.